*****

ΚΑΝΟΝΙΣΜΟΣ (ΕΟΚ) αριθ. 1130/89 ΤΟΥ ΣΥΜΒΟΥΛΙΟΥ

της 24ης Απριλίου 1989

για την τροποποίηση του κανονισμού (ΕΟΚ) αριθ. 2511/69 περί ειδικών μέτρων για την βελτίωση της παραγωγής και της εμπορίας στον τομέα των κοινοτικών εσπεριδοειδών, εξαιτίας των παγετών που ενέσκηψαν τον χειμώνα 1986/87

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, δυνάμει του κανονισμού (ΕΟΚ) αριθ. 2511/69 (3), όπως τροποποιήθηκε τελευταία από τον κανονισμό (ΕΟΚ) αριθ. 3223/88 (4), η Ιταλική Δημοκρατία έθεσε σε εφαρμογή το σχέδιό της το οποίο προβλέπει ειδικά μέτρα για τη βελτίωση της παραγωγής και της εμπορίας των εσπεριδοειδών, σύμφωνα με το πρόγραμμα που ενέκρινε η Επιτροπή στις 21 Νοεμβρίου 1983·

ότι, ιδίως στις περιοχές της Σικελίας, Πούλιας και Καλαβρίας,ιδιαίτερα έντονοι παγετοί τον χειμώνα 1986/87 έθεσαν, σε μεγάλο βαθμό, σε κίνδυνο τα αποτελέσματα που είχαν επιτευχθεί καθώς και την κατάσταση των εργασιών του σχεδίου που βρισκόταν στο στάδιο της υλοποίησης·

ότι ορισμένοι καλλιεργητές εσπεριδοειδών στις περιοχές που επλήγησαν ιδιαίτερα από τους παγετούς δεν μπόρεσαν να αρχίσουν τις εργασίες μετατροπής και αναδιάρθρωσης που προέβλεπε το σχέδιο που είχε εγκρίνει η Επιτροπή· ότι, κατά συνέπεια, πρέπει να τους παρασχεθεί η δυνατότητα να αρχίσουν, σε εύθετο χρόνο, τις εν λόγω εργασίες·

ότι ο παγετός κατέστρεψε δένδρα που είχαν ήδη αποτελέσει το αντικείμενο εργασιών μετατροπής η νέες φυτείες που είχαν ήδη φυτευθεί κατά τις εργασίες αναδιάρθρωσης ή που αποτελούσαν αντικείμενο τέτοιου είδους εργασιών που βρίσκονταν στο στάδιο της υλοποίησης καθώς και ορισμένα νεαρά δένδρα εσπεριδοειδών σε φυτώρια· ότι πρέπει να αναληφθούν νέες ενέργειες· ότι, κατά συνέπεια, πρέπει να προσαρμοστούν οι ενισχύσεις που χορηγούνται για τις εν λόγω εργασίες έτσι ώστε να ληφθούν υπόψη οι προκληθείσες ζημίες·

ότι, για να επανορθωθεί η κατάσταση που δημιουργήθηκε λόγω των παγετών, πρέπει να προβλεφθεί η ανάληψη επείγουσας δράσης με συμπληρωματική προθεσμία δύο ετών, καθώς και η ανάλογη προσαρμογή του σχεδίου που εφαρμόζεται στην Ιταλία, όσον αφορά τις περιοχές της Σικελίας, Πούλιας και Καλαβρίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2511/69 τροποποιείται ως εξής:

1. Το άρθρο 1 τροποποιείται ως εξής:

α) Στην παράγραφο 4, προστίθεται το ακόλουθο εδάφιο:

«Στην Ιταλία, όσον αφορά τις περιοχές της Σικελίας, Πούλιας και Καλαβρίας:

α) οι ενισχύσεις που αναφέρονται στην παράγραφο 1 πρώτο εδάφιο και στην παράγραφο 3 μπορούν να χορηγούνται για τις εργασίες που αναφέρονται στην παράγραφο 1 στοιχεία α), γ) και δ), οι οποίες πρόκειται να αρχίσουν μέχρι τις 30 Ιουνίου 1991, εφόσον οι φυτείες εσπεριδοειδών έχουν υποστεί ζημίες από τους παγετούς του χειμώνα 1986/87·

β) στην περίπτωση φυτειών εσπεριδοειδών που είχαν αποτελέσει αντικείμενο, μέχρι τον χειμώνα 1986/87, των εργασιών που αναφέρονται στην παράγραφο 1 στοιχεία α), γ) και δ), οι ενισχύσεις που αναφέρονται στην παράγραφο 1 πρώτο εδάφιο και στην παράγραφο 3 μπορούν να χορηγηθούν και πάλι εφόσον οι εν λόγω εργασίες πρέπει να επαναληφθούν λόγω των παγετών του χειμώνα αυτού, και τούτο μέχρι τις 30 Ιουνίου 1991.»

β) Η παράγραφος 5 αντικαθίσταται από το ακόλουθο κείμενο:

«5. Οι ενισχύσεις σχετικά με τις εργασίες που αναφέρονται στην παράγραφο 4 πρώτο εδάφιο και δεύτερο εδάφιο στοιχείο β) είναι επιλέξιμες στα πλαίσια του ΕΓΤΠΕ μόνον εφόσον η επιφάνεια των φυτειών εσπεριδοειδών που επλήγησαν από τον παγετό αντιστοιχεί τουλάχιστον στο 20 % της καλλιεργούμενης με εσπεριδοειδή επιφάνειας της εκμετάλλευσης πριν από τον παγετό.»

2. Το άρθρο 2 τροποποιείται ως εξής:

α) Η πρώτη φράση του τρίτου εδαφίου αντικαθίσταται από το ακόλουθο κείμενο:

«Τα ενδιαφερόμενα κράτη μέλη καταρτίζουν μέχρι τις 30 Απριλίου 1983 το αργότερο και, για την εφαρμογή των διατάξεων που προβλέπονται στο άρθρο 1 παράγραφος 4 πρώτο εδάφιο, μέχρι τις 31 Δεκεμβρίου 1988 το αργότερο όσον αφορά την Ελλάδα, αφενός, και, αφετέρου, για την εφαρμογή των διατάξεων που προβλέπονται στην εν λόγω παράγραφο δεύτερο εδάφιο μέχρι τις 31 Ιουλίου 1989 το αργότερο όσον αφορά την Ιταλία, σχέδιο που περιλαμβάνει τα μέτρα τα οποία θεωρούνται ως τα καταλληλότερα για την υλοποίηση των ενεργειών που αναφέρονται στο άρθρο 1 ή προσαρμόζουν τα ήδη υπάρχοντα σχέδια.»

β) Στο πέμπτο εδάφιο, οι λέξεις «άρθρο 1 παράγραφοι 4 και 5» αντικαθίστανται από τις λέξεις «άρθρο 1 παράγραφος 4 πρώτο εδάφιο και δεύτερο εδάφιο στοιχείο β) και παράγραφος 5.»

3. Στο άρθρο 4 παράγραφος 1, το τρίτο εδάφιο αντικαθίσταται από το ακόλουθο κείμενο:

«Ωστόσο, για την εφαρμογή του άρθρου 1 παράγραφος 4 πρώτο εδάφιο στοιχεία α) και β) και δεύτερο εδάφιο στοιχείο β), το ποσοστό του 40 % που προβλέπεται στο πρώτο εδάφιο δεύτερη περίπτωση μειώνεται σε 20 %.»

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 24 Απριλίου 1989.

Για το Συμβούλιο

Ο Πρόεδρος

F. FERNANDEZ ORDONEZ

(1) ΕΕ αριθ. C 6 της 7. 1. 1989, σ. 6.

(2) ΕΕ αριθ. C 96 της 17. 4. 1989.

(3) ΕΕ αριθ. L 318 της 18. 12. 1969, σ. 1.

(4) ΕΕ αριθ. L 288 της 21. 10. 1988, σ. 5.